CELEX: 32015D1960
Language: lt
Date: 1446076800000
Title: 2015 m. spalio 29 d. Komisijos įgyvendinimo sprendimas (ES) 2015/1960 dėl 2016 m. metinių prioritetų sąrašų, kuriais remiantis rengiami tinklo kodeksai ir gairės, sudarymo (Tekstas svarbus EEE)

30.10.2015   
            
            
               LT
            
            
               Europos Sąjungos oficialusis leidinys
            
            
               L 284/187
            
         KOMISIJOS ĮGYVENDINIMO SPRENDIMAS (ES) 2015/1960
   2015 m. spalio 29 d.
   dėl 2016 m. metinių prioritetų sąrašų, kuriais remiantis rengiami tinklo kodeksai ir gairės, sudarymo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 714/2009 dėl prieigos prie tarpvalstybinių elektros energijos mainų tinklo sąlygų, panaikinantį Reglamentą (EB) Nr. 1228/2003 (1) (toliau – Elektros energijos reglamentas), ypač į jo 6 straipsnio 1 dalį,
   atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 715/2009 dėl teisės naudotis gamtinių dujų perdavimo tinklais sąlygų, panaikinantį Reglamentą (EB) Nr. 1775/2005 (2) (toliau – Dujų reglamentas), ypač į jo 6 straipsnio 1 dalį,
   kadangi:
   
               (1)
            
            
               tinklo kodeksų ir gairių rengimas ir įgyvendinimas – svarbi priemonė, kurios reikia imtis siekiant visiškai integruoti energijos vidaus rinką. Trečiuoju energetikos teisės aktų rinkiniu (3) sukurta institucinė tinklo kodeksų rengimo struktūra, siekiant prireikus suderinti technines, veiklos ir rinkos taisykles, kuriomis reglamentuojami elektros energijos ir dujų tinklai. Šiuo tikslu Energetikos reguliavimo institucijų bendradarbiavimo agentūra (ACER), Europos perdavimo sistemos operatorių tinklas (ENTSO) ir Komisija glaudžiai bendradarbiauja su visais susijusiais suinteresuotaisiais subjektais;
            
         
               (2)
            
            
               sritys, kuriose gali būti rengiami tinklo kodeksai, nustatytos Elektros energijos reglamento 8 straipsnio 6 dalyje ir Dujų reglamento 8 straipsnio 6 dalyje. Nors numatyta galimybė rengti tinklo kodeksus, Komisija taip pat gali nuspręsti rengti gaires Elektros energijos reglamento 18 straipsnio 1, 2 ir 3 dalyse ir Dujų reglamento 23 straipsnio 1 dalyje nustatytose srityse. Pagal Elektros energijos reglamento 6 straipsnio 1 dalį ir Dujų reglamento 6 straipsnio 1 dalį Komisija pirmiausia turėtų parengti metinį prioritetų sąrašą, kuriame nurodomos sritys, įtrauktinos į rengiamus tinklo kodeksus;
            
         
               (3)
            
            
               per pastaruosius trejus metus jau buvo priimtos ir paskelbtos dujų sektoriui skirtos suderintos taisyklės dėl perkrovos valdymo tvarkos, pajėgumų paskirstymo, balansavimo ir sistemų sąveikos bei duomenų mainų. 2015 m. liepos mėn. buvo priimtos ir paskelbtos elektros energijos sektoriui skirtos suderintos taisyklės dėl pralaidumo paskirstymo ir perkrovos valdymo;
            
         
               (4)
            
            
               per viešas konsultacijas (4) dauguma suinteresuotųjų subjektų pritarė nustatytiems jau pradėto darbo prioritetams ir pabrėžė tinkamo ir gerai koordinuojamo priimtų tinklo kodeksų ir gairių įgyvendinimo svarbą, kartu užtikrinant struktūruotą suinteresuotųjų subjektų dalyvavimą;
            
         
               (5)
            
            
               atsižvelgdama į suinteresuotųjų subjektų atsakymus, įvairias priemones, būtinas siekiant užtikrinti visišką energetikos vidaus rinkos integraciją, ir į tai, kad tinklo kodeksams ir gairėms įgyvendinti visos susijusios šalys, įskaitant Europos Komisiją, ACER ir ENTSO bei suinteresuotuosius subjektus, turės skirti daug išteklių, į metinius prioritetų sąrašus neįtraukta naujų sričių. Tam, kad į sistemų sąveikos ir duomenų mainų tinklo kodeksą būtų galima integruoti būsimą CEN standartą dėl H dujų kokybės, į dujų sektoriui skirtą 2016 m. metinį prioritetų sąrašą buvo įtrauktas dalinis šio tinklo kodekso keitimas. Į elektros energijos sektoriui skirtą 2016 m. metinį prioritetų sąrašą pakartotinai įtrauktos suderintos taisyklės, kuriomis nustatomi generatoriams taikomi prijungimo prie tinklo reikalavimai, nes šis tinklo kodeksas galutinai bus priimtas 2016 m. pradžioje,
            
         PRIĖMĖ ŠĮ SPRENDIMĄ:
   1 straipsnis
   Šiuo sprendimu sudaromi 2016 m. metiniai prioritetų sąrašai, kuriais remiantis rengiami tinklo kodeksai ir gairės.
   2 straipsnis
   2016 m. suderintų elektros energijos sektoriaus taisyklių rengimo prioritetai:
   
               —
            
            
               tinklų sujungimo taisyklės:
               
                           —
                        
                        
                           generatoriams taikomų prijungimo reikalavimų taisyklės (tęsiamas priėmimo Komisijoje etapas, 2015 m. įvykus komiteto balsavimui),
                        
                     
                           —
                        
                        
                           apkrovos prijungimo taisyklės (tęsiamas priėmimo Komisijoje etapas, 2015 m. įvykus komiteto balsavimui),
                        
                     
                           —
                        
                        
                           aukštosios įtampos nuolatinės srovės perdavimo sistemos prijungimo taisyklės (tęsiamas priėmimo Komisijoje etapas, 2015 m. įvykus komiteto balsavimui),
                        
                     
         
               —
            
            
               sistemos veikimo taisyklės (tęsiamas priėmimo Komisijoje etapas, 2015 m. įvykus komiteto balsavimui),
            
         
               —
            
            
               ilgesnio laikotarpio (prognozuojamo) pajėgumo paskirstymo taisyklės (tęsiamas priėmimo Komisijoje etapas, 2015 m. įvykus komiteto balsavimui),
            
         
               —
            
            
               balansavimo taisyklės, įskaitant su tinklu susijusias galios rezervo taisykles (tinklo kodekso užbaigimas ir priėmimo Komisijoje etapo pradžia),
            
         
               —
            
            
               sistemos atkūrimo nepaprastosios padėties atveju taisyklės (tinklo kodekso užbaigimas ir priėmimo Komisijoje etapo pradžia),
            
         
               —
            
            
               suderintų perdavimo tarifų struktūrų taisyklės (ACER rengia bendras gaires, atsižvelgdama į savo veiklos užmojus ir sprendimus, priimtus vykdant energijos rinkos modelio iniciatyvą).
            
         3 straipsnis
   2016 m. suderintų dujų sektoriaus taisyklių rengimo prioritetai:
   
               —
            
            
               suderintų perdavimo tarifų struktūrų taisyklės (priėmimo Komisijoje etapo pradžia),
            
         
               —
            
            
               taisyklės, susijusios su ES masto rinka pagrįstu požiūriu į naujai įrengtų dujų perdavimo pajėgumų paskirstymą (priėmimo Komisijoje etapo pradžia),
            
         
               —
            
            
               taisyklės, susijusios su būsimu CEN standartu dėl H dujų kokybės (sistemų sąveikos ir duomenų mainų tinklo kodekso pakeitimų projekto pasiūlymas ir priėmimo Komisijoje etapo pradžia).
            
         4 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2015 m. spalio 29 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 211, 2009 8 14, p. 15.
   
      (2)  OL L 211, 2009 8 14, p. 36.
   
      (3)  Trečiąjį energetikos teisės aktų rinkinį sudaro Europos Parlamento ir Tarybos direktyva 2009/72/EB (OL L 211, 2009 8 14, p. 55), Europos Parlamento ir Tarybos direktyva 2009/73/EB (OL L 211, 2009 8 14, p. 94), Europos Parlamento ir Tarybos direktyva 2003/55/EB (OL L 176, 2003 7 15, p. 57), Reglamentas (EB) Nr. 714/2009, Reglamentas (EB) Nr. 715/2009 ir Europos Parlamento ir Tarybos reglamentas (EB) Nr. 713/2009 (OL L 211, 2009 8 14, p. 1).
   
      (4)  Atsakymai paskelbti adresu http://ec.europa.eu/energy/en/consultations/consultation-establishment-annual-priority-lists-development-network-codes-and.